Na temelju točke E.17. Procjene ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19) i članka 60. stavka 1. točke 26. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22), gradonačelnik Grada Zagreba, gradonačelnik Grada Zagreba, \_\_\_\_\_\_\_\_\_\_\_\_ 2022., donosi

**PROVEDBENI PLAN**

**unapređenja zaštite od požara na području Grada Zagreba za 2023.**

**1. UVOD**

U cilju unapređenja zaštite od požara na području Grada Zagreba gradonačelnik Grada Zagreba donosi Provedbeni plan unapređenja zaštite od požara na području Grada za 2023. (u daljnjem tekstu: Provedbeni plan).

Provedbenim planom propisuju se organizacijske, tehničke i urbanističke mjere koje je potrebno provesti u 2023. godini, kako bi se postigla učinkovitija i efikasnija razina zaštite od požara na području Grada Zagreba.

**2. ORGANIZACIJSKE MJERE**

2.1. Javna vatrogasna postrojba Grada Zagreba i Vatrogasna zajednica Grada Zagreba

a) Nastaviti s popunjavanjem Javne vatrogasne postrojbe Grada Zagreba operativnim vatrogascima sukladno izračunu o potrebnom broju vatrogasaca iz Procjene ugroženosti od požara i tehnoloških eksplozija za područje Grada Zagreba (Službeni glasnik Grada Zagreba 9/19, u daljnjem tekstu: Procjena ugroženosti). Operativni vatrogasac može biti profesionalni i dobrovoljni vatrogasac uz zadovoljavanje uvjeta propisanih člankom 41. i 51. Zakona o vatrogastvu (Narodne novine 125/19).

*Izvršitelj mjere: Vatrogasni zapovjednik i zapovjedništvo Grada Zagreba, Javna vatrogasna postrojba Grada Zagreba, Vatrogasna zajednica Grada Zagreba*

b) Osigurati djelotvornu i pravodobnu operativnost u Javnoj vatrogasnoj postrojbi Grada Zagreba, a u Dobrovoljnom vatrogasnom društvu Sesvete organizirati 24-satno dežurstvo kako bi se udovoljilo zahtjevima koji proizlaze iz Procjene ugroženosti i Pravilnika o osnovama organiziranosti vatrogasnih postrojbi na teritoriju Republike Hrvatske (Narodne novine 61/94).

*Izvršitelj mjere: Vatrogasni zapovjednik i zapovjedništvo Grada Zagreba, Javna vatrogasna postrojba Grada Zagreba, Vatrogasna zajednica Grada Zagreba*

c)Najmanje jednom godišnje provesti usklađivanje Plana zaštite od požara Grada Zagreba (Službeni glasnik Grada Zagreba 7/20, u daljnjem tekstu: Plan). Plan donosi Gradonačelnik, a temeljem čl. 13. st. 6. Zakona o zaštiti od požara (Narodne novine 92/10) najmanje jednom godišnje vrši se usklađivanje navedenog Plana s novonastalim uvjetima.

*Izvršitelj mjere: Gradonačelnik Grada Zagreba i vatrogasni zapovjednik Grada Zagreba*

d) Jednom godišnje, o svome radu i radu vatrogasnog zapovjedništva, vatrogasni zapovjednik Grada Zagreba podnosi izvješće gradonačelniku Grada Zagreba, a izvješće o stanju vatrogastva i zaštite od požara, kao i izvješće o stanju provedbe provedbenog plana Gradskoj skupštini Grada Zagreba najkasnije do 30. lipnja tekuće godine za godinu koja prethodi.

*Izvršitelj mjere: Vatrogasni zapovjednik Grada Zagreba*

e) Vršiti stručni nadzor nad stanjem opremljenosti i osposobljenosti Javne vatrogasne postrojbe Grada Zagreba i dobrovoljnih vatrogasnih društava na području Grada Zagreba

*Izvršitelj mjere: Vatrogasni zapovjednik Grada Zagreba, Vatrogasna zajednica Grada Zagreba*

2.2. Normativni ustroj zaštite od požara

Sukladno Zakonu o komunalnom gospodarstvu (Narodne novine 68/18, 110/18 i 32/20) Grad Zagreb je dužan imati organiziranu dimnjačarsku službu na svom području.

*Izvršitelj mjere: Gradska skupština Grada Zagreba*

**3. Tehničke mjere**

3.1. Vatrogasna oprema i tehnika

Opremanje vatrogasnih postaja izvršiti sukladno važećim propisima i usvojenom Planu.

*Izvršitelj mjere: Vatrogasni zapovjednik Grada Zagreba*

**4. Urbanističke mjere**

4.1. Utvrditi mjere zaštite od požara sukladno važećim propisima u postupku izrade i donošenja prostorno planske dokumentacije (prvenstveno provedbene), ovisno o razini prostornih planova.

*Izvršitelj mjere: Gradski ured za obnovu, izgradnju, prostorno uređenje, graditeljstvo, komunalne poslove i promet*

4.2. Sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

*Izvršitelj mjere: Zagrebački holding, Podružnice Zagrebačke ceste, Čistoća i Zrinjevac, pravne osobe koje su vlasnici većih proizvodnih kompleksa*

4.3. Minimalne količine vode za gašenje požara i tlak

Osigurati minimalne potrebne količine vode za gašenje požara i tlak u hidrantskoj mreži, sukladno važećim propisima.

*Izvršitelj mjere: Zagrebački holding, Podružnica Vodoopskrba i odvodnja d.o.o.*

4.4. Hidrantska mreža za gašenje požara

Postojeću hidrantsku mrežu održavati i usklađivati s važećim propisima.

*Izvršitelj mjere: Zagrebački holding, Podružnica Vodoopskrba i odvodnja d.o.o.*

4.5. Ostali izvori vode za gašenje požara

Urediti prilaze za vatrogasna vozila i pristupe do površine voda koje svojom izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

*Izvršitelj mjere: Hrvatske vode, Ustanova Upravljanje sportskim objektima, Poslovna jedinica Otvoreni tereni, RSC Jarun, SRC Bundek*

**5. Mjere zaštite odlagališta komunalnog otpada**

a) Osigurati skladištenje, oporabljivanje i/ili zbrinjavanje otpada samo u građevinama i uređajima određenim za tu namjenu, sukladno Zakonu o gospodarenju otpadom (Narodne novine 84/21).

Obvezna je primjena odredbi iz Pravilnika o načinima i uvjetima odlaganja otpada, kategorijama i uvjetima rada za odlagališta otpada (Narodne novine 114/15, 103/18 i 56/19) na odlagalištima koja zadovoljavaju propisane uvjete i koja se planiraju koristiti te drugih propisa kojima je regulirana zaštita na radu i zaštita od požara.

*Izvršitelj mjere: Zagrebački holding, Podružnica Čistoća, pravne osobe koje se bave zbrinjavanjem otpada*

b)Osigurati gašenje požara u najkraćem mogućem roku u slučaju nastajanja požara na odlagalištu otpada, putem vatrogasne postrojbe koja će pristupiti gašenju na siguran način. U slučaju širenja požara u dubinu odlagališta osigurati radni stroj pogodan za izvođenje zahvata potrebnih za osiguranje pristupa žarištu požara.

*Izvršitelj mjere: JVP Grada Zagreba, Vatrogasna zajednica Grada Zagreba, Zagrebački holding, Podružnica Čistoća, pravne osobe koje se bave zbrinjavanjem otpada*

**6. Organizacijske i administrativne mjere zaštite od požara na otvorenom prostoru**

a) Propisati okvire ponašanja na otvorenom prostoru, posebice u vrijeme povećane opasnosti od požara donošenjem odluke koja uređuje uvjete i načine spaljivanja poljoprivrednog i drugog gorivog otpada biljnog porijekla na otvorenom prostoru.

*Izvršitelj mjere: Gradski ured za mjesnu samoupravu, civilnu zaštitu i sigurnost,* *Gradski ured za gospodarstvo, ekološku održivost i strategijsko planiranje*

b) Sustavno i redovito obavještavati i upozoravati stanovništvo na potrebu provođenja preventivnih mjera zaštite od požara primjenom svih oblika javnog priopćavanja (radio, televizija, tisak, plakati, letci i slično).

*Izvršitelj mjere: Hrvatska vatrogasna zajednica, Stručna služba gradske uprave, Javna vatrogasna postrojba Grada Zagreba*

c) Organizirati savjetodavne sastanke sa svim sudionicima i obveznicima provođenja zaštite od požara u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

*Izvršitelj mjere: Vatrogasna zajednica Grada Zagreba*

d) Propisati mjere za uređivanje i održavanje rudina, živica, međa, poljskih i šumskih putova i kanala sukladno važećim propisima.

*Izvršitelj mjere: Gradski ured za gospodarstvo, ekološku održivost i strategijsko planiranje*

e) Osigurati redovito održavanje (čišćenje) vodotokova i građevina za melioracijsku odvodnju sukladno važećem Planu upravljanja vodama Hrvatskih voda.

*Izvršitelj mjere: Hrvatske vode*

f) Redovito čistiti bunare i ostale prirodne pričuve vode koje se mogu koristiti za gašenje požara na otvorenom prostoru, a prilazne putove za vatrogasna vozila održavati prohodnima.

*Izvršitelj mjere: Zagrebački holding, Podružnica Vodoopskrba i odvodnja*

g) Pravne osobe čije su građevine ili uređaji locirani u neposrednoj blizini požara dužne su u slučaju nastajanja požara na otvorenom prostoru dati na raspolaganje svoju opremu i mehanizaciju za potrebe radova na sprječavanju širenja požara ili za njegovo gašenje.

*Izvršitelj mjere: pravne osobe čije su građevine ili uređaji u neposrednoj blizini požara*

h) Provoditi nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar ili omogućiti odnosno olakšati njegovo širenje.

*Izvršitelj mjere: Hrvatske autoceste d.o.o., Hrvatske ceste d.o.o., Zagrebački holding, Podružnica Zagrebačke ceste*

i) Čistiti pojas uz željezničku prugu od lakozapaljivih tvari, odnosno tvari koje bi mogle izazvati požar i omogućiti njegovo širenje.

*Izvršitelj mjere: Hrvatske željeznice*

**7.** Gradski ured za mjesnu samoupravu, civilnu zaštitu i sigurnost sa sadržajem ovoga Provedbenog plana upoznat će sve pravne subjekte koji su istim predviđeni kao izvršitelji pojedinih zadataka.

**8.** Provedba Plana unapređenja zaštite od požara na području Grada Zagreba za 2023. ne proizvodi fiskalne učinke u proračunu Grada Zagreba, te stoga nije potrebno osiguravati dodatna sredstva, a svi drugi izvršitelji i sudionici aktivnosti iz ovog plana operativne provedbe snose svoje cjelokupne troškove angažiranja svojih snaga i resursa u provedbi Plana.

**9.** Gradska skupština Grada Zagreba jednom godišnje razmatra izvješće o stanju provedbe Provedbenog plana.

**10.** Izvješće o stanju provedbe Provedbenog plana Vatrogasni zapovjednik Grada Zagreba dostavlja Nacionalnom odboru za preventivnu zaštitu i gašenje požara i Ravnateljstvu civilne zaštite - Područnom uredu Zagreb.

**11.** Provedbeni plan objavit će se u Službenom glasniku Grada Zagreba.

KLASA:

URBROJ:

Zagreb,

**Gradonačelnik**

**Grada Zagreba**

**Tomislav Tomašević, mag. pol.**

**Obrazloženje**

Člankom 13. stavkom 1. Zakona o zaštiti od požara (Narodne novine 92/10) propisano je da jedinice lokalne i područne (regionalne) samouprave donose plan zaštite od požara za svoje područje na temelju procjene ugroženosti od požara, po prethodno pribavljenom mišljenju nadležne policijske uprave.

Člankom 13. stavkom 4. navedenog zakona propisano je da jedinice lokalne i područne (regionalne) samouprave na temelju procjene ugroženosti iz stavka 1. predmetnog članka donose godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara županije na čijem prostoru se nalaze. Godišnji provedbeni plan unapređenja zaštite od požara županije donosi se uz sudjelovanje nadležne policijske uprave i vatrogasne zajednice županije.

Nadalje, člankom 13. stavkom 9. navedenog zakona propisano je da će jedinice lokalne i područne (regionalne) samouprave u donošenju godišnjeg provedbenog plana unapređenja zaštite od požara za svoje područje osigurati sudjelovanje javnosti.

Slijedom navedenoga, Gradska skupština Grada Zagreba donijela je Procjenu ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19, u daljnjem tekstu: Procjena ugroženosti). Procjena ugroženosti izrađena je sukladno odredbama navedenog Zakona te odredbama Pravilnika o izradi procjene ugroženosti od požara i tehnološke eksplozije (Narodne novine 35/94, 110/05 i 28/10).

Temeljem odredbi Zaključka Procjene ugroženosti propisano je da Plan zaštite od požara Grada Zagreba i Provedbeni plan unapređenja zaštite od požara na području Grada Zagreba donosi gradonačelnik Grada Zagreba. Gradonačelnik Grada Zagreba donio je Plan zaštite od požara Grada Zagreba (Službeni glasnik Grada Zagreba 7/20 i 6/22).

Slijedom iznijetoga, Gradski ured za mjesnu samoupravu, civilnu zaštitu i sigurnost izradio je, uz sudjelovanje Ministarstva unutarnjih poslova, Ravnateljstva civilne zaštite i Vatrogasnom zajednicom Grada Zagreba, prijedlog Provedbenog plana unapređenja zaštite od požara na području Grada Zagreba za 2023. godinu.

O Nacrtu prijedloga Provedbenog plana sukladno članku 13. stavku 9. Zakona o zaštiti od požara osigurat će se sudjelovanje javnosti.

Provedbeni plan razrađuje organizacijske, tehničke i urbanističke mjere, koje je u segmentu zaštite od požara potrebno provesti kako bi se ista u narednom razdoblju podigla na višu razinu.

Iako je neposredno izvršavanje pojedinih zadaća obuhvaćenih ovim Provedbenim planom primarna obveza drugih subjekata (tvrtke koje obavljaju komunalne djelatnosti i druge pravne osobe), Grad Zagreb je naveden kao izvršitelj pojedinih zadaća u kontekstu činjenice da sukladno odredbama Zakona o sustavu civilne zaštite (Narodne novine 82/15, 118/18, 31/20 i 20/21) operativnim snagama civilne zaštite (kojih je dio i vatrogastvo) na razini Grada zapovijeda Gradonačelnik uz stručnu potporu Stožera civilne zaštite. Budući je Gradonačelnik sukladno navedenom Zakonu odgovoran za funkcioniranje sustava civilne zaštite na području Grada Zagreba, obveza je Grada u suradnji s ostalim čimbenicima sustava civilne zaštite osigurati njegovo učinkovito djelovanje.

S obzirom da provedba Plana unaprjeđenja zaštite od požara na području Grada Zagreba za 2023. godinu ne proizvodi fiskalne učinke, u Proračunu Grada Zagreba nije potrebno osiguravati dodatna sredstva.

Sukladno navedenome, predlažemo da gradonačelnik Grada Zagreba donese Provedbeni plan unapređenja zaštite od požara na području Grada Zagreba za 2023., kao u prijedlogu.